Aleksandras Zubovas (1727)

Aleksandras Zubovas (, 1727 m. rugpjūčio 6 d. – 1795 m. vasario 20 d.) – grafas, Rusijos imperijos kariuomenės atsargos papulkininkis, Rusijos imperijos senato oberprokuroras, senatorius, tikrasis slaptasis patarėjas.

 Biografija 
Gimė neturtingų kilmingųjų šeimoje. Karinę tarnybą pradėjo Rusijos imperijos kariuomenės Kavalerijos gvardijoje. 1751 m. buvo paskirtas kornetu, vėliau – poručiku. 1758 m. dėl ligos paleistas į atsargą ir pervestas į Landmilickio korpusą suteikiant atsargos papulkininkio laipsnį. Turėdamas valstybės tarėjo rangą dirbo provincijoje gubernatoriaus padėjėju ir Rusijos valstybės veikėjo Nikolajaus Saltykovo dvarų valdytoju.
1759 m. vedė Jelizavetą Voronovą (Елизавета Васильевна Воронова; 1742–1813), kuriai priklausė 1000 baudžiauninkų.

Sūnui Platonui Zubovui tapus imperatorės Jekaterinos II favoritu ir kylant tarnybinės karjeros laiptais, 1792 m. rugsėjo 22 d. paskirtas Rusijos Senato I-jo departamento oberprokuroru, senatoriumi. Gaudamas didžiules pajamas, Peterburge nusipirko namus, į kuriuos iš Maskvos perkėlė šeimą. Pasižymėjo kaip didelis kyšininkas.

1793 m. kartu su sūnumis gavo grafo titulą.

Vaikai:
 Nikolajus Zubovas (1763-1805) – grafas, imperatoriškųjų rūmų oberštalmeisteris, imperatoriaus Pavelo I žudikas.
 Dmitrijus Zubovas (1764-1836 – grafas, Rusijos imperijos kariuomenės generolas majoras.
 Platonas Zubovas (1767-1822) – grafas, Šv. Romos imperijos šviesiausiasis kunigaikštis, Rusijos generolas feldceichmeisteris, valstybės veikėjas.
 Olga Zubova-Žerebcova (1766-1849 m. kovo 1 d.) – grafienė, ištekėjo už Aleksandro Žerebcovo (1754–1807), su kuriuo susilaukė dukterų Anos (1783–1785), Jelizavetos (1787–1841) ir sūnaus Aleksandro (1781–1732). 1801 m. dalyvavo ruošiant sąmokslą prieš carą Pavelą I. Vėliau buvo Anglijos karaliaus Jurgio IV favoritė ir pagimdė nesantuokinį sūnų Georgijų Nordą.
 Valerijonas Zubovas (1771-1804) – grafas, Rusijos imperijos kariuomenės generolas anšefas ir generolas adjutantas.

 Šaltiniai 
 Дворянские роды Российской империи. Т. 1, 1993.

Kategorija:Rusijos politikai
Kategorija:Zubovai
Kategorija:Rusijos imperijos kavaleristai